Il-kosta tal-Lvant tal-Awstralja ssaħħaħ il-ġlieda kontra l-varjant Delta L-istati ta' New South Wales u Queensland ġewwa l-Awstralja żiedu l-isforzi tagħhom fil-ġlieda kontra l-varjant tal-Covid-19 Delta u kawża ta' hekk miljuni ta' persuni spiċċaw taħt lockdown strett bl-awtoritajiet iħeġġu għal iktar testijiet u tilqim biex jiġi kkontrollat it-tixrid tal-virus. Il-belt ta' Sydney diġà tinsab fuq lockdown strett ta' ħames ġimgħat u dan hekk kif il-varjant Delta kompla jinfirex. Il-programm ta' tilqim ġewwa l-Awstraljan jinsab miexi bil-mod ħafna tant li huma biss 18% tal-adult li issa tlaqqmu kompletament. Min-naħa tiegħu l-ministru tas-saħħa ta' New South Wales qal li l-pjan huwa li sal-erba' xhur li ġejjin 70% tal-poplazzjoni ta' dan l-istat tkun imlaqqma totalment. Meta mqabbla ma' pajjiżi żviluppati oħrajn l-Awstraljna rnexxielha żżomm taħt kontroll il-virus Covid-19 fejn s'issa kellha 34,000 każ u 924 mewt minn kemm ilha li bdiet il-pandemija. Iżda minħabba li l-programm ta' tilqim miexi bil-mod, possibbilment iridu jgħaddu xhur sħaħ biex dan il-pajjiż jerġa' jiftaħ il-fruntieri.